AIŠKINAMASIS RAŠTAS

Dėl Molėtų kultūros centro nuostatų patvirtinimo

1. **Parengto tarybos sprendimo projekto tikslai ir uždaviniai**

 Parengto sprendimo projekto tikslas – pakeisti Molėtų kultūros centro nuostatus, numatant įsteigti struktūrinį padalinį – atvirą jaunimo centrą Molėtai. Įkurtas padalinys, atsižvelgiant į jaunimo politikos prioritetus plėtotų atvirąjį darbą su jaunimu Molėtų rajone, teiktų prevencines, informavimo, konsultavimo, socialinių ir gyvenimo įgūdžių ugdymo, sociokultūrines, užimtumo, psichologines, pirminės emocinės paramos ir kitas su jauno žmogaus ugdymu susijusias paslaugas įvairiomis formomis. Molėtų kultūros centro padalinys - atviras jaunimo centras Molėtai, įsikurtų vietoje esančios atviros jaunimo edvės Molėtai ir būtų sustiprintas žmogiškaisiais ištekliais – papildomu 1 jaunimo darbuotojų etatu.

Jaunimo reikalų departamentas prie LR Socialinės apsaugos ir darbo ministerijos kas met (toliau - JRD) organizuoja Atvirųjų jaunimo centrų, bei atvirųjų jaunimo erdvių veiklos projektų finansavimo konkursus. JRD tikslas – stiprinti jaunimo centrus, skatinti jų steigimąsi, todėl maksimali 2020 m. atvirųjų jaunimo centrų finansimo suma vienam jaunimo centrui buvo 16 000 Eur, finansuoti buvo visi Lietuvos Respublikoje veikiantys jaunimo centrai, tuo tarpu atvirosioms jaunimo erdvėms maksimalus finansavimas buvo 9 000 Eur, ir finansavimą gavo ketvirtadalis Lietuvos Respublikoje veikiančių jaunimo erdvių.

Taip pat jaunimo reikalų departamentas su LR Socialinės apsaugos ir darbo ministerija rengia projektą, kurio metu, bendradarbiaujant su visuomenės sveikatos biurais įsteigtiems jaunimo centrams prioriteto tvarka bus priskirtas psichologas darbui su jaunimu.

 Sprendimo projektas atitinka Molėtų rajono savivaldybės strateginio veiklos 2020–2022 m. plano Kultūros, sporto ir jaunimo politikos plėtros ir bendruomeniškumo skatinimo programos (Nr. 05) 1.tikslo “Teikti besimokančios visuomenės poreikius atitinkančias švietimo paslaugas” 1 uždavinio „Užtikrinti kryptingą jaunimo politikos įgyvendinimą“ 05.01.01.02 priemonę „Atviro jaunimo centro įkūrimas“.

Problema ir poreikis: Kasdien šiuo metu veikiančioje atviroje jaunimo erdvėje Molėtai apsilanko 15-20 jaunuolių o renginių metu – apie 30-40. Jaunimo darbuotoja yra jaunimo vyresnysis draugas tiek pokalbiuose, tiek leidžiant laisvalaikį, atsižvelgiant į jaunimo poreikius planuojant užimtumą. Lankančiųjų skaičius didėja, atviras darbas su jaunimu yra jaunimui priimtina forma, tačiau šiuo metu viena darbuotoja negali vienu metu užimti keletos tikslinių jaunimo grupių, šiuo metu labiau orientuojamasi į mažiau galimybių turintį jaunimą. Susitiprinus atvirą jaunimo erdvę Molėtai, įsteigus Molėtų kultūros centro padalinį – atvirą jaunimą centrą Molėtai, papildomas vieno darbuotojo etatas būtų orientuotas į kitas jaunimo grupes nuo 14 iki 29 metų.

Rezultatai: Įsteigtas Molėtų kultūros centro padalinys - atviras jaunimo centras Molėtai vykdys individualų ir grupinį darbą su jaunimu. Teiks prevencines, pirminės emocinės paramos, informavimo, konsultavimo, socialinių ir gyvenimo įgūdžių, darbo rinkai reikalingų gebėjimų ugdymo, sociokultūrines ir kitas laisvalaikio bei su jauno žmogaus ugdymo susijusias paslaugas. Taip pat bus plėtojamas tarpžinybinis bendradarbiavimas su įstaigomis ir organizacijomis, dirbančiomis su jaunimu. Atvirame jaunimo centre jaunimui bus sudarytos galimybės susitikti ir „būti“: bendrauti su kitais jaunais žmonėmis, klausytis muzikos, dalyvauti kūrybiniuose bei ugdymo užsiėmimuose, gauti pirminę emocinę pagalbą bei informaciją, konsultuotis ir pan. Atvirame jaunimo centre Molėtai vyks ir jaunimo organizacijų renginiai, susitikimai, mokymai, seminarai.

Numatoma, kad atviru jaunimo centru galės pasinaudoti ne mažiau kaip 100 jaunuolių iš Molėtų miesto ir aplinkinių kaimų. Ypatingas dėmesys bus skiriamas mažiau galimybių turinčiam, mažiau motyvuotam jaunimui, kuris dėl įvairių priežasčių neturi galimybių ar nenori įsitraukti į neformaliojo švietimo veiklas. Centre vykdomos veiklos bus suformuotos ir organizuojamos atsižvelgiant į jaunų žmonių poreikius, jų prasmingą laisvalaikio praleidimą, saviraišką, socialinių, gyvenimo įgūdžių ugdymą, profesijos pasirinkimą ir įdarbinimo galimybes.

Dalyvaujant projektinėje veikloje bus ieškoma galimybių teikti mobilias paslaugas rajono atokiose vietovėse esančiose atvirose jaunimo erdvėse, kur nėra jaunimo darbuotojų, pvz. Dubingiuose, Giedraičiuose.

1. **Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 4 dalis, 18 straipsnio 1 dalis, Lietuvos Respublikos biudžetinių įstaigų įstatymo 4 straipsnio 3 dalies 1 punktas, bei 6 straipsnio 5 dalis.

Molėtų kultūros centro padalinio - atviro jaunimo centro Molėtai veikla bus organizuojama vadovaujantis Jaunimo reikalų departamento prie Socialinės apsaugos ir darbo ministerijos direktoriaus 2010 m. balandžio 7 d. įsakymu Nr. 2V-38-(1.4) patvirtinta atvirųjų jaunimo centrų ir erdvių koncepcija, Lietuvos Respublikos socialinės apsaugos ir darbo ministro 2012 m. gruodžio 11 d. įsakymu Nr. A1-570 patvirtintu atvirų jaunimo centrų veiklos aprašu, Lietuvos Respublikos socialinės apsaugos ir darbo ministro 2013 m. gegužės 14 d. įsakymu Nr. A1-208 patvirtintu jaunimo darbuotojų veiklos aprašu.

1. **Galimos teigiamos ir neigiamos pasekmės priėmus siūlomą tarybos sprendimo projektą**

 Teigiamos pasekmės: Molėtųū kultūros centro padalinys atviras jaunimo centras Molėtai prisidės prie viso jaunimo užimtumo ir taip pat rizikos jaunimo socialinės atskirties mažinimo, konstruktyvaus dalyvavimo visuomeniniuose procesuose, jaunimo įsitraukimo į jam naudingą ir prasmingą veiklą, darbo rinkai reikalingų įgūdžių ugdymo ir didesnių karjeros galimybių užtikrinimo, socialinių ir gyvenimo įgūdžių ugdymo. Jaunimas, dalyvaudamas atviro jaunimo centro veiklose, bus skatinamas konstruktyviai kurtis ateitį, ugdoma sveika gyvensena ir fizinis pasirengimas.

Neigiamų pasekmių nenumatoma.

**4. Priemonės sprendimui įgyvendinti**

Teisės akto vykdymas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

 Kultūros centro nuostatų registravimo Juridinių asmenų registre mokestis iš Kultūros centro lėšų. Savivaldybės biudžeto lėšos 3 mėn. vieno jaunimo darbuotojo išlaikymui - apie 2469 (1 mėn. numatomas bruto atlyginimas – 823 Eur, neto -570 Eur.)

**6.Vykdytojai, įvykdymo terminai**

 Kultūros centro direktorė Inga Narušienė.